Tarybos Reglamentas (EB) Nr. 1325/95
1995 m. birželio 6 d.
iš dalies pakeičiantis Reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai arba kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač jos 113 straipsnį,
atsižvelgdama į Komisijos pasiūlymą,
kadangi 1994 m. kovo 7 d. Tarybos reglamentas (EB) Nr. 517/94 dėl tekstilės gaminių, kuriems netaikomos dvišalės sutartys, protokolai arba kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1] nustatė tam tikras kiekybines kvotas, išvardytas to reglamento prieduose III B, IV, V ir VI ir taikomas tuose prieduose išvardytoms šalims,
kadangi pagal Akto dėl Austrijos, Suomijos ir Švedijos stojimo sąlygų ir Europos Sąjungos steigimo sutarties koregavimo (toliau - Stojimo aktas), 2 straipsnį Reglamentas (EB) Nr. 517/94 ir visų pirma jame nustatytos kvotos taikomos stojančiosioms šalims; tačiau kadangi pagal Stojimo akto 30 straipsnį būtina minėtas kvotas patikslinti pagal gaires, nustatytas Stojimo akto II priede, ir pagal sąlygas, numatytas to paties Akto 169 straipsnyje;
kadangi Taryba, nustatydama pirmiau minėtų kvotų dydį, stengėsi išlaikyti pusiausvyrą tarp pakankamos Bendrijos atitinkamų pramonės šakų apsaugos ir būtinybės išlaikyti tradicinius prekybos su atitinkamomis šalimis srautus, atsižvelgdama į įvairių suinteresuotų šalių interesus;
kadangi atsižvelgiant į stojimą, ši pusiausvyra turėtų būti išlaikyta, tačiau, atsižvelgiant į Stojimo akto II priede nustatytas gaires, turėtų būti užtikrintas atitinkamų produktų tradicinių prekybos srautų stojančiosiose valstybėse tęstinumas; kadangi 1993 m., (t. y. paskutiniais metais, kuriais egzistuoja išsamūs statistiniai įrašai) užregistruotas importas gali būti laikomas tipišku tradicinei prekybai;
kadangi tokiomis aplinkybėmis metinių kvotų, nustatytų pagal Reglamentą (EB) Nr. 517/94, dydį reikėtų patikslinti, papildant kiekiais, kurie yra tolygūs 1993 m. užregistruotam importui;
kadangi 1995 m. sausio 19 d. Komisija parafavo susitarimą dėl prekybos tekstilės produktais, kuriems netaikomas dvišalis MFA susitarimas;
kadangi dėl to nuo 1995 m. sausio 1 d. kiekybinės kvotos, nustatytos Reglamento (EB) Nr. 517/94 III B, IV, V ir VI prieduose, turėtų būti iš dalies pakeistos, kaip nurodyta šio reglamento priede,
PRIĖMĖ ŠĮ REGLAMENTĄ:
1 straipsnis
Šio reglamento priede pakeičiami Reglamento (EB) Nr. 517/94 III B, IV, V ir VI priedai.
2 straipsnis
Šis reglamentas įsigalioja jo paskelbimo dieną Europos Bendrijų oficialiajame leidinyje.
Jis taikomas nuo 1995 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1995 m. birželio 6 d.